## Odluka Ustavnog suda Republike Hrvatske broj U-II-538/1996 od 5

### NN 57/1999 (7.6.1999.), Odluka Ustavnog suda Republike Hrvatske broj U-II-538/1996 od 5

# USTAVNI SUD REPUBLIKE HRVATSKE

Ustavni sud Republike Hrvatske u sastavu Mladen Žuvela, dopredsjednik
Suda te suci Zdravko Bartovčak, dr. Velimir Belajec, dr.
Nikola Filipović, Ante Jelavić Mitrović, mr.
Vojislav Kučeković, Jurica Malčić, mr.
Hrvoje Momčinović, Ivan Marijan Severinac i Milan
Vuković, odlučujući u povodu prijedloga Gradskog
poglavarstva Grada Zaboka, zastupanog od odvjetnika u Zaboku Dragutina
Profete, u postupku ocjene suglasnosti propisa s Ustavom i zakonom,
na sjednici održanoj 5. svibnja 1999. godine, donio je

## ODLUKU

1. Pokreće se postupak za ocjenu suglasnosti s Ustavom i
zakonom odredbe članka 9. Odluke o uvođenju novčane
naknade jedinicama lokalne samouprave (»Službeni glasnik
Krapinsko-zagorske županije«, broj 4/1996) u dijelu
koji glasi: »primjenjuje se od 1. ožujka 1996. godine«
i taj se dio ukida.

2. Ne prihvaća se prijedlog za pokretanje postupka za ocjenu
suglasnosti s Ustavom i zakonom odredbe članka 2. iste
Odluke.

3. Ova će se odluka objaviti u »Narodnim novinama«
i u »Službenom glasniku Krapinsko-zagorske županije«.

Obrazloženje

Gradsko poglavarstvo Grada Zaboka podnijelo je Sudu prijedlog
za pokretanje postupka za ocjenu ustavnosti i zakonitosti odredbe
članka 2. Odluke navedene u izreci, a tijekom postupka
- temeljem odredbe članka 15. stavak 2. Ustavnog zakona
o Ustavnom sudu Republike Hrvatske (»Narodne novine«,
broj 13/91) - Sud je osim odredbe osporene prijedlogom ocijenio
i odredbu članka 9. Odluke.

Prema odredbi članka 9. osporena Odluka, koja je bila donijeta
25. ožujka 1996. godine, primjenjuje se od 1. ožujka
1996. godine.

Prema Ustavu - članak 90. stavak 2. - samo pojedine odredbe
zakona mogu imati povratno djelovanje, a ta se ustavna mogućnost
ne odnosi i na tzv. podzakonske akte; kako je primjena osporene
Odluke prije njezina donošenja dala toj Odluci unatražni
učinak, Sud je odlučio kao u izreci.

Prema odredbi članka 2. Odluke o uvođenju novčane
naknade jedinicama lokalne samouprave (»Službeni glasnik
Krapinsko-zagorske županije«, broj 4/1996), osporenoj
od Gradskog poglavarstva Grada Zaboka, novčanu naknadu
iz članka 1. Odluke (a to je novčana naknada jedinicama
lokalne samouprave na čijem se području nalaze odlagališta
komunalnog i drugog otpada) »osigurava i uplaćuje za
stanovništvo jedinica lokalne samouprave, a za pravne osobe
i radnje obrađivač (komunalno poduzeće odnosno
vlasnik građevine) u proračun jedinica lokalne samouprave,
na poseban podračun.«

Podnositelj prijedloga Gradsko poglavarstvo Grada Zaboka osporava
ovu odredbu sa stajališta »kako Županija ne može
svojom odlukom utjecati samo na rashodovnu stranu proračuna
jedinice lokalne samouprave.«

Županija Krapinsko-zagorska pozvala se je u odgovoru na odredbe
članka 46. i 48. Zakona o otpadu (»Narodne novine«,
broj 34/95).

Prijedlog za pokretanje postupka nije prihvaćen zbog sljedećih
razloga:

Prema Zakonu o otpadu pravo na naknadu u svezi s otpadom imaju:

- vlasnik nekretnine u čijoj se neposrednoj blizini nalaze
građevine namijenjene skladištenju, obrađivanju ili
odlaganju otpada; ovu naknadu uplaćuje svakog mjeseca obrađivač
odnosno vlasnik građevina namijenjenih skladištenju,
obrađivanju ili odlaganju otpada u proračun županija,
odnosno Grada Zagreba;

- jedinice lokalne samouprave na čijem području
se nalaze građevine namijenjene skladištenju, obrađivanju
ili odlaganju otpada; u svezi s ovom naknadom člankom 48.
stavak 5. Zakona propisano je da skupština županije
odnosno Grada Zagreba određuje: mjerila, postupak i način
određivanja iznosa naknade te način isplate.

Prema ocjeni ovog Suda sam Zakon o otpadu propisao je obvezu plaćanja
te naknade, a županijama prepustio nabrojenu razradu. Ta
obveza proizlazi i iz odredaba članka 16. Zakona o zaštiti
okoliša (»Narodne novine«, broj 82/94) prema kojima
onečišćivač snosi troškove nastale
onečišćivanjem okoliša i ti troškovi
obuhvaćaju troškove nastale u svezi s onečišćivanjem
okoliša, troškove sanacije i pravične naknade
štete.

S tim u svezi Sud nije prihvatio tvrdnju iz odgovora župana
Krapinsko-zagorske županije da je Županijska skupština
za donošenje takve Odluke imala temelj u odredbama članka
46. Zakona o otpadu, jer je u toj odredbi riječ o sredstvima
za financiranje izgradnje odlagališta komunalnog otpada.

Iz izloženog slijedi da županijska skupština, koja
je u svezi s novčanom naknadom jedinicama lokalne samouprave
na čijem se području nalaze odlagališta komunalnog
i drugog otpada, propisala da tu naknadu osigurava i uplaćuje
za svoje stanovništvo jedinica lokalne samouprave na čijem
se području otpad ne odlaže, nije povrijedila ovlasti
tijela jedinice lokalne samouprave koje izrađuje proračun
te jedinice.

Na temelju iznijetog odlučeno je kao u izreci.

Ova se odluka temelji na odredbama članka 19. i 22. Ustavnog
zakona o Ustavnom sudu Republike Hrvatske (»Narodne novine«,
broj 13/91), a njezina objava na odredbama članka 20. Ustavnog
zakona.

Broj: U-II-538/1996
Zagreb, 5. svibnja 1999.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Odluka, NN 57/1999-1066